tttarun/llama2_hindi huggingface dataset:
केस अध्ययन : आप एसपी के रूप में कार्यरत हैं। आपके एक दोस्त, जो हाल में कॉर्पोरेट मामलों के मंत्रालय में सचिव पद से सेवानिवृत्त हुए हैं, अपनी ईमानदारी और सत्यनिष्ठा के लिये जाने जाते हैं। कॉर्पोरेट मामलों के मंत्री के साथ आपके दोस्त के अच्छे संबंध हैं। आपके दोस्त और मंत्री ने अपरिहार्य स्थिति के कारण एक उद्योगपति को विशेष सुविधाएँ प्रदान कीं और नियमों का उल्लंघन किया। कुछ समय बाद एक मीडिया चैनल द्वारा किये गए स्टिंग ऑपरेशन में यह मामला जनता के सामने आ जाता है। आपको जाँच अधिकारी नियुक्त किया जाता है। कोर्ट द्वारा इनके विरुद्ध समन जारी किया जाता है। इस समन का विरोध आपके दोस्त के कई साथी करते हैं और खुले तौर पर आपके दोस्त का समर्थन करते हैं तथा इसे राजनीतिक साजिश करार देते हैं। प्रश्न (क) : इस स्थिति में आपका क्या रुख होगा? प्रश्न (ख) : क्या ‘कानून का बंकन’ और ‘कानून का उल्लंघन’ में कोई अंतर है? क्या ये दोनों अनैतिक हैं? उदाहरण सहित स्पष्ट करें।
उत्तर :
(क) : एक जाँच अधिकारी होने के नाते मेरा यह कर्त्तव्य है कि मैं ईमानदारी और सत्यनिष्ठा के साथ, पक्षपात रहित जाँच करूं। यद्यपि मेरे दोस्त का सर्विस रिकॉर्ड हमेशा से ही उच्च नैतिक मूल्यों के अनुरूप रहा है। शायद विशिष्ट परिस्थितियाँ ही रही होंगी जिसके कारण उन्होंने नियमों का उल्लंघन किया हो किंतु एक सिविल सेवक के लिये आवश्यक है कि वह सार्वजनिक और निजी संबंधों में दबावों का बेहतर प्रबंधन करे। किसी भी स्थिति में, किसी कानून के विपरीत जाकर कार्य करना सिविल सेवा के कॉड ऑफ कंडक्ट के विरुद्ध है। अतः मैं दोस्त के पक्ष में न जाकर प्राप्त साक्ष्यों के आधार पर रिपोर्ट तैयार करूंगा और उसे न्यायालय में जमा कराऊंगा।
(ख) : ‘कानून का बंकन’ से तात्पर्य है, कानून में मौजूद खामियों जैसे- भाषागत, इसका प्रयोग स्वार्थ सिद्धि के लिये करना, वहीं ‘कानून का उल्लंघन’ प्रत्यक्षतः कानून के विरुद्ध जाकर कार्य करने से है। ये दोनों ही अनैतिक हैं, यद्यपि ‘कानून के बकंन’ में अनैतिकता का स्तर कम हो जाता है। उदाहरणस्वरूप अनेक वकील अपराधियों के बचाव हेतु कानूनी खामियों का सहारा लेते हैं, जो समाज में अन्याय को जन्म देता है। हालाँकि, इन खामियों का प्रयोग कानून का उल्लंघन नहीं, तथापि नैतिकता, कानून की व्यापक अवधारणा है। अतः ये दोनों ही स्थितियाँ अनैतिक मानी जाएंगी।
कहा जाता है कि वर्तमान प्रतिस्पर्द्धा के युग में बौद्धिक स्तर (आईक्यू) से अधिक महत्त्वपूर्ण भावनात्मक समझ का होना है। टिप्पणी करें।
उत्तर :
उत्तर की रूपरेखा
प्रभावी भूमिका में प्रश्नगत कथन को स्पष्ट करें।
तार्किक तथा संतुलित विषय-वस्तु में बौद्धिक स्तर की तुलना में भावानात्मक समझ के अधिक महत्त्व को बताएँ। 
प्रश्नानुसार संक्षिप्त एवं सारगर्भित निष्कर्ष लिखें।
वर्तमान में किसी व्यक्ति की योग्यता मापने के लिये मुख्यतः बौद्धिक स्तर और भावनात्मक समझ का प्रयोग किया जाता है। जहाँ बौद्धिक स्तर का तात्पर्य एक परीक्षा में प्राप्त अंकों से है, जो कि सामान्य आबादी की तुलना में व्यक्ति की संज्ञानात्मक योग्यता को मापता है, वहीं भावनात्मक समझ को एक व्यक्ति की भावनाओं की पहचान, मूल्याकंन, नियंत्रण और व्यक्त करने की क्षमता के रूप में परिभाषित किया जाता है।
हालाँकि, अधिकांश शोधों के परिणामों से ज्ञात होता है कि जीवन में एक व्यक्ति का प्रदर्शन बौद्धिक स्तर और भावनात्मक समझ दोनों के द्वारा निर्धारित होता है किंतु इस बात के पर्याप्त सबूत हैं कि बौद्धिक स्तर केवल एक छोटे से भाग का ही प्रतिनिधित्व करता है। किसी व्यक्ति की सफलता में भावनात्मक समझ की हिस्सेदारी 75% से अधिक है। यही कारण है कि वर्तमान वैश्वीकरण के युग में जहाँ प्रतिस्पर्द्धा और तनाव सर्वोच्च स्तर पर है, उच्च बौद्धिक क्षमता वाले व्यक्ति या तो असफल रहते हैं या फिर सीमित सफलता ही प्राप्त कर पाते हैं। उदाहरणस्वरूप बंगलूरू, जो सूचना प्रौद्योगिकी पेशेवरों का गढ़ है, आत्महत्या का केंद्र बन चुका है। हाल में एक आईएएस अधिकारी द्वारा आत्महत्या करना निम्न भावनात्मक समझ का ही परिणाम था।
उच्च बौद्धिक क्षमता वाले व्यक्ति अपनी मानसिक क्षमता के द्वारा किसी भी जटिल प्रक्रिया का सामान्यीकरण कर देते हैं किंतु सफलता के लिये स्वजागरूकता, स्वविनियमन, प्रेरणा, सहानुभूति और सामाजिक कौशल जैसे तत्त्वों की आवश्यकता होती है, जो कि भावनात्मक समझ के भाग हैं। भावनात्मक समझ का उच्च स्तर होने से ही एक व्यक्ति सफल नेतृत्वकर्त्ता बनता है, वह बेहतर ढंग से संबंधों को निभा पाता है। उदाहरणस्वरूप अनेक नेता जो स्कूली शिक्षा में असफल रहे किंतु उच्च भावनात्मक समझ के कारण राजनीति के शीर्ष पर पहुँचे।\
निष्कर्षतः कहा जा सकता है कि सफलता में बौद्धिक स्तर व भावनात्मक समझ दोनों की ही आवश्यकता होती है किंतु कार्य के बढ़ते बोझ और जटिल होते संबंधों के लिये भावनाओं का प्रबंधन अधिक महत्त्वपूर्ण है। अतः भारत जैसे विकासशील देश में जहाँ संविधान लोकल्याणकारी राज्य की स्थापना करता है, राजनैतिक नेतृत्वकर्त्ता, सिविल सेवक और अन्य हितधारकों का उच्च भावनात्मक समझ से युक्त होना आवश्यक है।
नैतिक दुविधा से आप क्या समझते हैं? इसके समाधान के लिये उठाए जाने वाले कदमों का उल्लेख करें।
उत्तर :
उत्तर की रूपरेखा
प्रभावी भूमिका में नैतिक दुविधा को स्पष्ट करें। तार्किक तथा संतुलित विषय-वस्तु में इसके समाधान के लिये उठाए जाने वाले कदमों का उल्लेख करें। प्रश्नानुसार संक्षिप्त एवं सारगर्भित निष्कर्ष लिखें।
नैतिक दुविधा ऐसी परिस्थिति है, जिसमें निर्णयन में दो या अधिक नैतिक सिद्धांतों में टकराव होता है। इस परिस्थिति में नैतिक निर्णयकर्त्ता अपने आप को असमंजस की स्थिति में पाता है क्योंकि उसे दो या अधिक नैतिक मानदंडों में से एक को चुनना होता है और दोनों बराबर की स्थिति में होते हैं।
अतः तीन कारक हैं, जो नैतिक दुविधा के सफल समाधान की सुविधा प्रदान करते हैं :
सभी लागू कोड, मानक, कानून, नीतियों और व्यक्तिगत मूल्यों का जागरूक नैतिक निर्णयकर्त्ता नैतिक कोड या मानकों के कई सेटों के तहत अभ्यास करते हैं। ऐसे में इन्हें उनकी स्पष्ट जानकारी होनी चाहिये। इसके अलावा, एक नैतिककर्त्ता को अपने स्वयं के मूल्यों तथा विश्वासों के बारे में एक ईमानदार और स्पष्ट जानकारी रखनी चाहिये।
एक नैतिककर्त्ता को समय रहते नैतिक दुविधा की पहचान की क्षमता का विकास करना चाहिये। एक सिविल सेवक कई भूमिकाओं में कार्य संपादित करता है, उसका सामना हित के लिये संघर्ष, आत्मनिर्णय और निष्पक्षता से संबंधित मुद्दों से होता है। यदि वह समय रहते इन दुविधाओं को पहचान कर इनका प्रबंधन नहीं करता है तो परिणाम अनैतिक हो सकते हैं।
निर्णय लेने की प्रक्रिया में सुस्पष्ट और स्वीकृत मानकों का पालन करना आवश्यक है। एक नैतिक निर्णयकर्त्ता को अपने द्वारा लिये जाने वाले निर्णय का तर्क के आधार पर विश्लेषण करना चाहिये कि कोई पेशेवर उस स्थिति में क्या करता? और क्या उसके निर्णय को उसके सहयोगी एवं अन्य स्वीकार या उसका समर्थन करेंगे?
उपर्युक्त के अलावा उस दुविधा के संदर्भ में दार्शनिक और सांस्कृतिक विचारकों का क्या दृष्टिकोण रहा है, के आधार पर भी निर्णय किया जा सकता है।
निष्कर्षतः कह सकते है कि नैतिक दुविधा में निर्णयन एक जटिल प्रक्रिया है जिसमें कुछ पहलुओं को टालना ही होता है। ऐसे में संगठनात्मक मापदंडों की जागरूकता और एक व्यवस्थित निर्णय लेने की विधि लागू करने से निर्णयन प्रक्रिया सरल हो जाती है। प्रशासन और राजनीति में नैतिक दुविधा का प्रबंधन लोक कल्याण को बढ़ावा देता है जो सामाजिक, आर्थिक तथा राजनैतिक न्याय प्राप्त करने में सहयोग करता है।
केस अध्ययन : हाल ही में आपकी नियुक्ति मुख्य विकास अधिकारी के तौर पर हुई है। जब आप अपना कार्यालय ज्वॉइन करते हैं तो आप देखते हैं कि कार्यालय में अव्यवस्था फैली हुई है। न तो कर्मचारी समय पर आते हैं और न ही बिना पैसे दिये कोई कार्य होता है। इस क्षेत्र के लोग सामाजिक, शैक्षिक और आर्थिक रूप से पिछड़े हुए हैं। इसके कारण आपके कार्यालय के लोग उन्हें डरा-धमका कर रखते हैं। जब आप इस संदर्भ में सख्ती दिखाने का प्रयास करते हैं तो कर्मचारी इसका विरोध करते हैं और आपका तबादला कराने की धमकी देते हैं। किंतु उसके बावजूद आप कार्यवाही करते हुए दो लोगों को सस्पेंड कर देते हैं और कुछ को नोटिस दे देते हैं। इस कार्यवाही के तुरंत बाद आपको ट्रांसफर का ऑर्डर मिलता है, साथ ही आपको जान से मारने की धमकी दी जाती है। जबकि की गई कार्यवाही को रोकने पर आपके ट्रांसफर को कैंसिल भी किया जा सकता है। हालाँकि आपने इस क्षेत्र में जान-बूझकर ड्यूटी ली थी ताकि लोगों के विकास में सहयोग कर सकें। प्रश्न (क) : आपके पास कौन-कौन से विकल्प मौजूद हैं? प्रश्न (ख) : प्रत्येक विकल्प का मूल्यांकन कीजिये तथा आप कौन-सा विकल्प चुनेंगे और क्यों?
उत्तर :
(क) : केस स्टडी की परिस्थितियों के अनुसार निम्नलिखित विकल्प हो सकते हैं :
ट्रांसफर को स्वीकार कर लूंगा। ट्रांसफर के गलत निर्णय के विरुद्ध प्रशासनिक न्यायाधिकरण में अपील करूंगा। मेरे द्वारा की गई कार्यवाही को कैंसिल कर ट्रांसफर होने से खुद को सुरक्षित कर लूंगा।  मैं इसमें शामिल सभी कर्मचारियों को सस्पेंड करते हुए उनकी कठोर रिपोर्ट तैयार करूंगा ताकि उनको सबक सिखा सकूं।
(ख) : उपर्युक्त विकल्पों में-
विकल्प 1.  यह मेरे लिये सुरक्षित विकल्प होगा ताकि भविष्य में आने वाली अन्य कठिनाइयों से बच सकूं। लेकिन मैं यह विकल्प नहीं चुनूंगा क्योंकि मैंने खुद उस क्षेत्र में कार्य करने हेतु जान-बूझकर ड्यूटी ली थी। यह समस्या के समाधान की बजाय उन लोगों को प्रोत्साहन देने के समान होगा।
विकल्प 2.  यह विकल्प मेरी समस्या का समाधान कर सकता है। यदि निर्णय मेरे पक्ष में आता है तो मैं उस क्षेत्र में फिर से कार्यभार ग्रहण कर सकूंगा और उस क्षेत्र के विकास को सुनिश्चित कर सकूंगा।
लेकिन इस विकल्प को चुनने से समस्या कम होने की बजाय बढ़ सकती है। शायद मेरे जीवन के लिये यह नकारात्मक प्रभाव उत्पन्न करे। साथ ही, किसी भी कार्य को संपन्न करने हेतु कार्यालयी कर्मचारियों का सहयोग अनिवार्य है। अतः मैं इस विकल्प को भी नहीं चुनूंगा।
विकल्प 3 . यद्यपि यह विकल्प प्रारंभिक रूप में नकारात्मकता को दर्शाता है। किंतु वास्तव में यह सबसे उचित विकल्प होगा, क्योंकि :
इससे मैं उस क्षेत्र में कार्य करने हेतु उपलब्ध रह सकूंगा।
कार्यवाही कैंसिल करने से यद्यपि कुछ लोग प्रोत्साहित हो सकते हैं किंतु समस्या के समाधान और विकास कार्यों को संपन्न करने हेतु समुचित स्टाफ का होना आवश्यक है। मैं अपने कार्यों द्वारा उनके सामने उदाहरण प्रस्तुत करूंगा और ऐसे कर्मचारियों को प्रोत्साहित करूंगा जो मेरे कार्यों में सहयोग करते हैं। इससे मैं कार्यस्थल पर बेहतर कार्य-संस्कृति का विकास कर सकूंगा। अतः मैं इस विकल्प को चुनूंगा। 
विकल्प 4 : यह विकल्प यद्यपि मेरे अहम् को संतुष्ट कर सकता है किंतु यह कोई उचित विकल्प नहीं हो सकता।
इस प्रकार मैं विकल्प (3) को चुनूंगा ताकि मौजूद परिस्थिति का बेहतर ढंग से समाधान हो सके।
जहाँ जल है, वहाँ सभ्यता मूर्त प्रतीत होती है, इसके न होने पर हम सभ्यता की कल्पना ही नहीं कर सकते। क्या हाल के कावेरी जल विवाद में राजनैतिक इच्छाशक्ति या संवैधानिक प्रावधानों की अपर्याप्तता एवं अस्पष्टता के चलते भारत के अंतर-राज्य जल विवाद के संदर्भ में यह एक वृहद् विचारणीय प्रश्न बनता हुआ प्रतीत हो रहा है? टिप्पणी करें।
उत्तर :
उत्तर की रूपरेखा
प्रभावी भूमिका में जल की उपलब्धता वाले क्षेत्रों में सभ्यताओं के विकास को उल्लेखित करें ।
तार्किक तथा संतुलित विषय-वस्तु में कावेरी नदी जल विवाद के संदर्भ में जल विवाद समाधान के लिये संवैधानिक प्रावधानों तथा सरकारी प्रयासों का उल्लेख करें साथ ही प्रावधानों की अपर्याप्तता और अस्पष्टता को भी बताएँ।
प्रश्नानुसार संक्षिप्त एवं सारगर्भित निष्कर्ष लिखें।
मानव जीवन के आरंभ से ही सभ्यता का विकास पर्याप्त जल स्रोतों की उपलब्धता वाले क्षेत्रों में हुआ है, जैसे- सिंधु घाटी सभ्यता का विकास। चूँकि जल मानव सहित समस्त जैविक संसार के लिये आधारभूत आवश्यकता है इसलिये किसी सभ्यता का विकास होना या न होना, जल पर निर्भर करता है।
कावेरी नदी, जो कर्नाटक, केरल और तमिलनाडु में बहती है, के किनारे विशाल जनसंख्या का वास है। जिसकी अधिकांश गतिविधियाँ कावेरी नदी में जल की उपलब्धता से सुनिश्चित होती हैं। चूँकि कावेरी नदी में जल की उपलब्धता मानसून पर निर्भर करती है इसलिये जल की कमी की दशा में इन राज्यों के मध्य विवाद उभर कर आता है।
चूँकि भारत एक लोकतांत्रिक देश है, जहाँ सरकार की शक्ति का आधार जनता है, इसलिये अंतर्राज्यीय विवाद उभरना सामान्य बात है। इन विवादों के समाधान के लिये संविधान में अनुच्छेद 262 का प्रावधान किया गया है, जो सरकार को जल विवादों के समाधान के लिये नियम बनाने व विशेष न्यायाधिकरण की स्थापना का अधिकार देता है।
इसी आधार पर अंतर्राज्यीय जल विवाद अधिनियम, 1956 पारित किया गया और 1990 में कावेरी जल विवाद प्राधिकरण की स्थापना की गई। फिर भी हाल ही में आए सर्वोच्च न्यायालय का निर्णय और उसके बाद हुई हिंसक घटनाएँ जल के महत्त्व को रेखांकित करती हैं। साथ ही संवैधानिक और राजनीतिक इच्छाशक्ति की अपर्याप्तता और अस्पष्टता दृष्टिगोचर होती है।
हिंसात्मक गतिविधियों से एक तरफ संविधान के प्रावधान अपर्याप्त सिद्ध हो गए। जहाँ केंद्र ने सर्वोच्च न्यायालय के द्वारा बार-बार दिये गए निर्णयों और दिशा-निर्देशों का पालन नहीं किया है, वहीं राज्य सरकारें राजनीतिक स्वार्थ-सिद्धि के कारण सर्वोच्च न्यायालय के निर्णयों का पालन नहीं कर रही हैं।
निष्कर्षतः कह सकते हैं कि कावेरी जल विवाद किसी-न-किसी रूप में जल और सभ्यता के संबंध को उल्लेखित करता है। अतः आवश्यक है कि केंद्र और राज्य सरकारें मिलकर ऐसे विकल्पों की खोज करें, जिससे जल की पर्याप्त उपलब्धता बनाई रखी जा सके और सभ्यता के विकास का केंद्र मानव हिंसक घटनाओं को न दोहराए।
केस अध्ययन : आप एक ज़िले के पुलिस अधीक्षक हैं। आपके ज़िले का एक बाहुबली जो कई हत्याओं के आरोप में जेल में बंद था, कुछ दिन पहले ही जमानत पर बाहर आया है। जिस दिन उसकी जमानत हुई, उस दिन उसका स्वागत कई हज़ार लोगों और सैकड़ों गाड़ियों के काफिले के साथ हुआ। उसके समर्थकों ने हवा में गोलियाँ चलाकर जश्न मनाया और जमकर नारेबाज़ी की। इस घटना से ज़िले में अव्यवस्था तो फैली ही साथ ही समाज में एक दहशत का माहौल पैदा हो गया तथा ऐसी सूचनाएँ मिलने लगीं कि आम आदमी असुरक्षित महसूस कर रहा है। चूँकि उस बाहुबली को राज्य की गठबंधन सरकार के एक प्रमुख दल का समर्थन प्राप्त है, इसलिये उसके समर्थकों की गतिविधियाँ निरंकुश हो गई हैं। एक और महत्त्वपूर्ण पहलू यह है कि बाहुबली एक धार्मिक अल्पसंख्यक समुदाय से है, ऐसी स्थिति में मामले की संवेदनशीलता बढ़ गई है। प्रश्न (क) : उस स्थिति में जिन विभिन्न कार्रवाइयों को आप कर सकते हैं, उनकी पहचान कीजिये। प्रश्न (ख) : अपनी प्रत्येक कार्रवाई के पक्ष-विपक्ष का मूल्यांकन कीजिये।
उत्तर :
(क) : किसी भी अपराधी की जमानत का आदेश कोर्ट द्वारा दिया जाता है तथा यह अनेक शर्तों के आधार पर दिया जाता है। सर्वप्रथम मैं यह जाँच करूंगा कि उस बाहुबली ने जेल से बाहर आकर किन-किन शर्तों का उल्लंघन किया है। यदि ऐसा पाया जाता है तो उसकी जमानत रद्द किये जाने की अपील की जाएगी। साथ ही यह भी जाँचा जाएगा कि हवा में गोलियाँ चलाने वाले लोगों की बंदूकें लाइसेंसयुक्त हैं कि नहीं, यदि नहीं हैं तो उनके खिलाफ भी तदनुरूप कार्रवाई की जाएगी।
दूसरी स्थिति, यहाँ प्रशासनिक उत्तरदायित्व निभाने की भावना और राजनीतिक दबाव के बीच का द्वंद्व होगा। मैं अपनी संपूर्ण कार्रवाई ठोस सबूतों के आधार पर करूंगा। लोक-व्यवस्था एवं शांति कायम रखने की अपनी ज़िम्मेदारी निभाने के क्रम में किसी राजनीतिक दबाव को हावी नहीं होने दूंगा। आम आदमी की असुरक्षा की भावना को दूर करने के लिये बाहुबली का जिक्र किये बिना लोगों तक संदेश पहुँचाने की कोशिश करूंगा कि किसी भी प्रकार की असहज या भय की स्थिति में तुरंत पुलिस से संपर्क करें। इस संदेश के साथ-साथ सभी पुलिसकर्मियों को भी लोगों की हरसंभव सहायता के लिये मुस्तैद रहने का आदेश दूंगा। 
चूँकि बाहुबली अल्पसंख्यक समुदाय से है, इसलिये संभावना है कि उसके पक्ष या विपक्ष में की गई कार्रवाइयों से राजनीतिक पार्टियों द्वारा धार्मिक ध्रुवीकरण का प्रयत्न किया जाए, परंतु ऐसी स्थिति में उस अपराधी को ही नुकसान होगा और उसकी जमानत रद्द होने की संभावना बढ़ जाएगी। पुलिस कोशिश करेगी कि धार्मिक सद्भावना बनी रहे। मेरे सामने एक विकल्प यह भी है कि जैसी स्थिति है उसे वैसे ही चलने दूँ तथा जब तक कोई शिकायत न आए, किसी प्रकार की कार्रवाई शुरू न की जाए।
(ख) : मेरी प्रथम कार्रवाई से लोगों में पुलिस प्रशासन के प्रति विश्वास बढ़ेगा तथा अपराधियों के हौसले पस्त होंगे। यहाँ ऐसा न करने के लिये मुझ पर राजनीतिक दबाव डाले जाने की भी पर्याप्त संभावना है। दूसरी कार्रवाई में जब लोगों तक पुलिस द्वारा उनकी सुरक्षा की गारंटी लेने का संदेश पहुँचेगा तो जिले में व्याप्त असुरक्षा का माहौल खत्म होगा। जैसी स्थिति है उसमें कोई कदम न उठाने का मेरा निर्णय अपने कर्तव्य के प्रति सत्यनिष्ठा, ईमानदारी और साहस की कमी का द्योतक होगा। यह एक अनैतिक निर्णय होगा जहाँ अपने दायित्व के प्रति उदासीनता दिखाई गई है।
निष्कर्ष यह है कि मैं वही कार्रवाइयाँ करूंगा जिससे बाहुबली बाहर आकर कोई आपराधिक कृत्य न कर पाए, ज़िले में कानून-व्यवस्था भी बनी रहे तथा लोग बिना भय के सहज रूप से रहें।
मनोवृत्ति से आप क्या समझते हैं?
उत्तर :
उत्तर की रूपरेखा
प्रभावी भूमिका में मनोवृत्ति को संक्षेप में बताएँ।
तार्किक तथा संतुलित विषय-वस्तु में विभिन्न विद्वानों द्वारा किये गए वर्गीकरण को स्पष्ट करते हुए विश्लेषण करें। 
प्रश्नानुसार संक्षिप्त एवं सारगर्भित निष्कर्ष लिखें।
फ्राशबें और अजजेन ने मनोवृत्ति को एक ऐसा सीखा हुआ पूर्वाग्रह माना है जो एक निश्चित लक्ष्य की ओर निरंतरता से अनुकूल या प्रतिकूल प्रतिक्रियाएँ देता रहता है। यह एक मानसिक स्थिति है जिसे आधुनिक मनोविज्ञान के पिता जंग ने एक विशेष प्रकार की क्रिया-प्रतिक्रिया देने के लिये तैयार व्यक्ति का मानस बताया है। गोर्डन अल्पोर्ट भी इसे वास्तविकता की एक ऐसी ही तटस्थ मानसिक स्थिति मानता है जो अनुभव के कारण संबंधित स्थितियों पर प्रभाव डालती रहती है। वस्तुतः मनोवृत्ति एक प्रवृत्ति होती है जसके कारण व्यक्ति काम करने की ओर मुड़ता है। यह मूलतः जन्मजात है पर इसकी अभिव्यक्ति व्यावहारिक जीवन में भी तरह-तरह से होती है।
क्रचफील्ड ने मनोवृत्ति को मनुष्य की बौद्धिक प्रक्रिया में चार प्रकार से वर्गीकृत किया है :
प्रेरणात्मक  भावनात्मक बोधात्मक संज्ञानात्मक
उम्र, लिंग और हितों के साथ मनोवृत्तियाँ बहुत कठोर और जटिल बन सकती हैं। मनोविज्ञान के बहुत से लेखक मनोवृत्तियों को पूर्वाग्रह भी मानते हैं। उनका मानना है कि किसी भी बात, घटना या व्यक्ति को सही गलत बताने वाले, तर्क और प्रमाणों में विश्वास नही करते। वे अपने पक्ष और विपक्ष के निर्णयों में अपने पूर्वाग्रहों से कार्य करते हैं। मनोविज्ञानी, मनोवृत्तियों में निम्नलिखित तत्त्व सम्मिलित करते हैं –
ये व्यक्ति अथवा समूहों की भावनाओं और विश्वासों के पुंज होते हैं। 
ये दूसरे व्यक्तियों अथवा विचारों और घटनाओं के विषय में होते हैं।
इनसे आचरण और व्यवहार प्रभावित होता है। 
ये अनुकूलता और प्रतिकूलता के एक व्यापक क्रम में पाए जाते हैं। 
कुछ मनोवृत्तियाँ जीवनभर चलती हैं।
मनोवृत्तियों का पद, योग्यता, बुद्धि आदि से कोई संबंध नहीं होता और लोग इन्हें आसानी से छोड़ने को तैयार भी नहीं होते। 
संक्षेप में, मनोवृत्ति को एक रुख या रवैया भी कहा जा सकता है। यह वह स्थिति या मुद्रा है जो व्यक्तियों के बीच संबंधों को घटाती-बढ़ाती रहती है। यह वंशानुगत नहीं होती और इन्हें अर्जित किया जा सकता है।
कांट के नैतिक सिद्धांत का स्पष्ट मूल्यांकन कीजिये।
उत्तर :
उत्तर की रूपरेखा
प्रभावी भूमिका में कांट के नैतिक सिद्धांत को बताएँ।
तार्किक तथा संतुलित विषय-वस्तु में सिद्धांत का मूल्यांकन स्पष्ट करें। 
प्रश्नानुसार संक्षिप्त एवं सारगर्भित निष्कर्ष लिखें।
पश्चिमी दर्शन में निरपेक्षवादी या कर्त्तव्यवादी नीतिमीमांसा का चरम विकास कांट के दर्शन में हुआ है। उसके नैतिक सिद्धांत को निरपेक्ष आदेश का सिद्धांत कहा जाता है। इस सिद्धांत का सार यह है कि नैतिकता न तो मनुष्य की इच्छाओं या भावनाओं से संबंधित होती है और न ही कार्यों के परिणामों से, नैतिकता का एकमात्र संबंध कर्त्तव्य की चेतना से होता है।
कांट के सिद्धांत का मूल्यांकन  
कांट का सिद्धांत अत्यंत कठोर है क्योंकि वे किसी भी स्थिति में कर्त्तव्य का अपवाद स्वीकार नहीं करते। कभी-कभी इसके परिणाम घातक भी हो सकते हैं, जैसे निरपेक्ष आदेश के तौर पर सच बोलना हमारा कर्त्तव्य है किंतु विशेष परिस्थितियों में जबकि स्पष्ट रूप से दिख रहा हो कि सच बोलने से किसी निर्दोष की जान चली जाएगी तो हमें क्या करना चाहिए?
कांट ने नैतिक कर्मों के परिणामों तथा परिस्थितियों की घोर उपेक्षा की है जबकि वास्तविक जीवन में इन पर ध्यान देना आवश्यक होता है। 
कांट ने दया, उदारता व सहानुभूति जैसी भावनाओं के तहत किये गए कार्यों को प्रशंसनीय मानकर भी उनका नैतिक मूल्य स्वीकार नहीं किया है, यह विचार भी सामाजिक नैतिकता की दृष्टि से अत्यंत कठोर है। 
कांट ने ऋण चुकाने को अपवाद रहित कर्त्तव्य बताया है। पेटन ने इस पर आक्षेप करते हुए प्लेटो के एक कथन को उद्धृत किया है कि अपने वचन के अनुसार किसी ऐसे व्यक्ति को उसके हथियार लौटाना हमारा कर्त्तव्य नहीं है जो इस बीच पागल और हत्यारा बन चुका हो।
कांट ने आत्महत्या को भी अपवाद रहित तरीके से गलत या अनैतिक माना है, जबकि पेटन का तर्क है कि अगर जीवन में असहनीय दर्द के अलावा कुछ न बचे तो उसे समाप्त करने में कोई अनैतिकता नहीं है।
सार्वभौमिकता का नियम भी अव्यावहारिक है क्योंकि कई कार्य सार्वभौमिक न होकर भी नैतिक हो सकते हैं। उदाहरण के लिये प्रत्येक व्यक्ति को गरीबों की मदद करनी चाहिये। अगर इसे सार्वभौमिक नियम मान लें और सभी लोग ऐसा करने लगें तो कोई गरीब बचेगा ही नहीं और ऐसा होते ही नियम की सार्वभौमिकता भंग हो जाएगी।
प्रत्येक व्यक्ति को हर स्थिति में साध्य मानना भी संभव नहीं है। उदाहरण के लिये दो देशों के युद्ध में सैनिकों को साधन बनना ही पड़ता है, इसी प्रकार अगर किसी व्यक्ति को भयानक संक्रामक रोग हो जाए तो उसे शेष समाज से अलग रखना परिणाम की दृष्टि से उचित हो सकता है किंतु उसे साध्य मानने की दृष्टि से अनुचित होगा। 
यद्यपि मूल्यांकन के आधार पर कांट के नैतिक सिद्धांत की आलोचना की जाती है लेकिन नीतिशास्त्र में कांट की नीतिमीमांसा का महत्त्वपूर्ण स्थान है।
स्वामी दयानंद सरस्वती के जीवन दर्शन की अभिव्यक्ति आर्य समाज के सिद्धांतों एवं कार्यों से होती है। स्पष्ट करें।
उत्तर :
उत्तर की रूपरेखा
प्रभावी भूमिका में स्वामी दयानंद के विषय में लिखें।
तार्किक तथा संतुलित विषय-वस्तु में उनके जीवन दर्शन की स्पष्ट चर्चा करें।
प्रश्नानुसार संक्षिप्त एवं सारगर्भित निष्कर्ष लिखें।
स्वामी दयानंद सरस्वती को पुनर्जागरण युग का हिंदू मार्टिन लूथर कहा जाता है। उनके द्वारा रचित ‘सत्यार्थ प्रकाश’ और स्थापित ‘आर्य समाज’ यह संदेश देता है कि वेदों की और लौटो और भारत की प्रभुता को समझो। लूथर की भाँति ही स्वामी दयानंद पाखंडवाद से लड़े, धर्म सुधार के लिए उन्होंने मूर्तिपूजा का विरोध किया, शुद्धि आंदोलन और एंग्लो-वैदिक शैक्षिक संस्थाओं की स्थापना कर एक सड़े-गले समाज को अभिनव राष्ट्रवाद और धर्म सुधार के लिये तैयार किया।
स्वामी दयानंद का मानना था कि आर्य समाज के कर्त्तव्य धार्मिक परिधि से कहीं अधिक व्यापक हैं। उन्होंने कहा कि व्यक्ति के जीवन का उद्देश्य लोगों के शारीरिक, सामाजिक और आध्यात्मिक कल्याण के लिये कार्य करना होना चाहिये। उन्होंने व्यक्तिगत उत्थान के स्थान पर सामूहिक उत्थान को अधिक महत्त्व दिया। उन्होंने कहा कि सामाजिक कल्याण और सामूहिक उत्थान तभी संभव है जब व्यक्ति में सेवा और त्याग की भावना हो। धर्म-कर्म के बाह्य आचारों का स्वामी दयानंद द्वारा विरोध किया गया। हिंदू रूढ़िवादिता का विरोध करते हुए उन्होंने मूर्तिपूजा, बहुदेववाद, पशुबलि, कर्मकांडों व अंधविश्वासों का विरोध किया, क्योंकि उनका मानना था कि जिस ज्ञान के आधार पर इन क्रियाओं को संपादित किया जा रहा है, वे भ्रम युक्त हैं। इसलिये उन्होंने ज्ञान के स्रोत के रूप में वेदों को स्थापित किया तथा आर्य समाज की स्थापना की। उनका कहना था कि वेदों की व्याख्या मानव-विवेक द्वारा होनी चाहिये क्योंकि मानव द्वारा व्याख्यायित समुचित शिक्षा के प्रसार द्वारा ही अज्ञान और भ्रांति को दूर कर मानव-विवेक का विकास किया जा सकता है। उनके अनुसार, शिक्षा का उद्देश्य सिर्फ विज्ञान और समाजशास्त्र जैसे विषयों का अध्ययन नहीं बल्कि चरित्र निर्माण, सेवा भाव और निष्ठा का विकास करना है। उनके द्वारा शिक्षा को जनहितकारी गतिविधियों के साथ संयोजित किया गया।
दयानंद सरस्वती का योगदान एक विचारक और सुधारक दोनों ही रूपों में सहज प्रेरणा का स्रोत है। उन्होंने सक्रिय रूप से समाज सुधार के आंदोलन चलाए, आर्य कन्या पाठशालाओं का जाल फैलाया और आर्य समाज मंदिरों से राष्ट्रीय जागरण का बिगुल बजाकर विदेशी शासन से लड़ने की प्रेरणा दी।
साल-दर-साल देश के एक ही क्षेत्र में बाढ़ और सूखा जैसी भीषण प्राकृतिक आपदाएँ चक्रानुक्रम में लगातार घटित हो रही हैं। इनकी रोकथाम या शमन करने के लिये उन्नत क्रियाविधि संभव है। पहले से चेतावनी प्राप्त करना, पहले से तैयार होने को दर्शाता है। अब ऐसी तकनीक उपलब्ध है जो चक्रवात आने की स्थिति में अग्रिम पर्याप्त सूचना उपलब्ध करा सकती है और सुनामी की स्थिति में कुछ घंटों पहले सूचना उपलब्ध करा सकती है। किसी भी आपदा की स्थिति में प्रथम प्रतिक्रिया करने वाला समुदाय होता है जो परंपरागत रूप से सदैव जरूरतमंदों को जल्द-से-जल्द राहत और मदद प्रदान करने के लिये कार्य करता रहा है। आप उच्च जोखिम चक्रवात वाले किसी जिले के जिलाधिकारी हैं। आपके जिले में मौसम विभाग ने भारी वर्षा और चक्रवात की चेतावनी जारी कर दी है। आप कौन से उपाय सुझाएंगे ताकि समयानुकूल और तीव्र प्रतिक्रिया सुनिश्चित हो सके?
उत्तर :
उत्तर की रूपरेखा : 
प्राकृतिक आपदाओं के संदर्भ में पूर्व चेतावनी का महत्त्व क्या है ?
रोकथाम के क्या उपाय किये गए हैं और क्या किया जाना ज़रूरी हैं? 
प्राकृतिक आपदाओं के संदर्भ में पूर्व चेतावनी ने राहत कार्यों के लिये सरलता प्रदान की है। हाल ही में आए चक्रवात ‘रोआनू’ (Roanu) के बारे में  पूर्व चेतावनी मिल जाने से क्षेत्रीय प्रशासन ने जान-माल की हानि को न्यूनतम कर दिया था। इस क्रम में यदि मेरे जिले में प्राकृतिक आपदाओं की बारंबारता अधिक है तो मैं, त्वरित प्रक्रिया और पूर्व चेतावनी प्रणाली के सफल क्रियान्वयन हेतु निम्न प्रयास करूंगा-
आपदा की स्थिति में समुदाय की सहायता करने हेतु पंचायती राज व्यवस्था और स्थानीय नगर पालिकाओं को सशक्त बनाया जाएगा। इस प्रकार यह उनके सामाजिक उत्तरदायित्व को सुनिश्चित करने का प्रयास होगा। 
त्वरित आवश्यकता पर राहत प्रदान करने के लिये प्रशिक्षित स्वयंसेवकों के समूहों को सक्षम बनाना। जैसे- होमगार्डों की भूमिका, साथ ही स्थानीय युवाओं को प्रशिक्षित किया जा सकता है तथा प्रेरणात्मक वक्तव्यों से उनका मनोबल बढ़ाया जा सकता है। 
आपात राहत कार्यों के लिये नागरिक पुलिस को प्रशिक्षित किया जा सकता है। इससे उनकी सार्वजनिक छवि को परिवर्तित करने में सहायता मिलेगी। नागरिक पुलिस के व्यवहारात्मक अभिवृत्ति को परिवर्तित कर उसे समाज के प्रति करुणा, सहानुभूति जैसे मूल्यों से प्रशिक्षित किया जाएगा। 
स्वदेशी प्रतिरोधक तंत्र (Indigenous Coping Mechanism) को मज़बूत बनाने हेतु विभिन्न प्रकार के हस्तक्षेप करूंगा।
सामूहिक ज्ञान और सोशल नेटवर्किंग को मज़बूत बनाऊंगा, विशेषतः उत्तर-पूर्वी राज्यों, गाँवों और जनजातीय क्षेत्रों में। 
प्रत्येक आपदा से सीखे गए सबक को भविष्य की आपदाओं के प्रशिक्षण हेतु सुरक्षित रखा जाएगा।
मैं आपदा पूर्व बनाए गए शेल्टरों का उपयोग महिलाओं, वृद्धों, बच्चों आदि को बचाने में करूंगा। कमज़ोर वर्ग को बचाना अधिक आवश्यक इसलिये भी है क्योंकि आपदा के परिणामस्वरूप यह वर्ग वर्तमान से 10 या 20 वर्ष पिछड़ जाता है, जो कि इनकी सामाजिक-आर्थिक स्थिति के कारण होता है।